section_heading: Kritike
paragraph_text: Kritičari su se podijelili oko ocjenjivanja filma „Oldboy“ – za neke je bio briljantna i potresna drama bez kompromisa, dok ga drugi odbacili kao ekplotacijski i besmislen šund. Među onima koji su ga hvalili bio je i Damir Radić, kritičar Nacionala, koji ga je stavio na 1. mjesto svoje liste najboljih filmova godine u hrvatskim kinima: „Najfascinantniji film o osveti ikada snimljen, oslonjen na obratno postavljen mit o Edipu, zapravo je studija o istini i slobodi, posredovana pričom o dvostrukoj incestuoznoj vezi. Neponovljiv vrhunac južnokorejskog genjialca Parka“. I Roger Ebert ga je hvalio te mu dao 4/4 zvijezde: „Sadržaj nije ono što čini film dobrim ili lošim – to je samo ono o čemu on govori. „Oldboy“ je snažan film ne zbog toga što prikazuje, nego zbog ponora ljudskog srca koje otkriva...Mogu spomenuti virtuoznu sekvencu u kojoj se Oh bori s nekoliko svojih bivših zatvorskih stražara, a njegov bijes je toliko velik da nije ni primijetio da mu je netko zabio nož u leđa. Ovo je čovjek kojeg je konzumirala potreba za osvetom, koji na kraju otkriva da je zarobljen od drugog čovjeka čija ga je potreba također konzumirala, te je bila beskrajno više zlobnija...Da, kraj je jako čudan u svojoj složenosti, ali nije nemoguć, a nije ni nemotiviran. „Oldboy“ putuje kroz emotivne krajnjosti, ali ne bez razloga. Mi smo se toliko naviknuli na „trilere“ koji postoje samo kao roboti koji stvaraju obmane da je pravi šok otkriti film u kojem postupci, koliko god oni bili nasilni, stvaraju poantu i imaju svoju funkciju“. Carina Chocano je utvrdila: „Puno govori kada izađete iz projekcije filma tako čudnog i fantastičnog kao što je „Oldboy“ i osjetite da ste doživjeli nešto doista autentično. Ja samo ne znam točno što. Ne mogu se sjetiti ničega s čime bi ga mogla usporediti“ a Kerry Lengel: „Spajajući sablasnu napetost Alfreda Hitchcocka s nasiljem Quentina Tarantina, južnokorejski redatelj Park Chan-wook servira priču o osveti koja u jednakoj mjeri prestravljuje koliko i potiče na razmišljanje“.